• Federal Reserve a anunţat o campanie masivă de stimulare monetară, pentru frânarea încetinirii economice

• Europa - într-o mare "roşie"

Toţi indicii Bursei de Valori Bucureşti cunoşteau scăderi masive în debutul şedinţei de tranzacţionare, după o oră de la deschiderea zilei bursiere deprecierile fiind cuprinse între 3,73% pentru BET NG, ce reflectă evoluţia sectorului energetic şi 6,61% pentru indicele financiar BET FI.

Aseară, Federal Reserve a anunţat o campanie masivă de stimulare monetară, prin tăierea ratei dobânzii cheie la zero, cel mai redus nivel din 2015, şi un program de relaxare cantitativă, în valoare de 700 miliarde de dolari.

Demersul ţinteşte frânarea încetinirii economice provocată de pandemia de coronavirus, dar care, însă, nu a impresionat investitorii, care aşteaptă mai degrabă o scădere a cazurilor de coronavirus pentru a şi asuma riscul de a cumpăra din nou acţuni, potrivit CNBC.

Contractele futures pe indicii de acţiuni din Statele Unite au scăzut, ieri, atingând limita de 5%, de la care se declanşează mecanisumul de oprire a tranzacţiilor, implementat de Chicago Mercantile Exchange pentru a reduce panica din pieţe.

Este contextul în care, pentru Europa săptămâna începe într o mare de "roşu", indicele STOXX 600 afişând, după o oră de tranzacţionare, o cădere de 7,99%, în vreme ce DAX 30 al bursei din Frankfurt, consemna un declin de 7,71%, iar pentru FTSE 100 al pieţei londoneze, deprecierea era de 6,99%.

La Bucureşti, toţi indicii aveau scăderi de peste 3,5%, BET, referinţa pieţei noastre de capital consemnând un declin de 5,88%, la 7.418,93 puncte, nivel pe care principalul coş de acţiuni de la BVB nu l a mai atins din luna februrie a anului trecut.

BET XT, al celor mai lichide 25 de acţiuni ale bursei noastre cunoştea un declin de 5,8%, la 675,05 de puncte, în timp ce indicele BET BK, reperul de randament al fondurilor de investiţii în acţiuni, avea o depreciere de 5,88%, până la 1.384,32 de puncte.

Titlurile Banca Transilvania (TLV), cele mai lichide acţiuni de la bursa noastră, consemnau o cădere de 7,53%, la 1,81 lei, în timp ce titlurile Fondului Proprietatea (FP) afişau un declin de 7,53%, până la 1,105 lei, iar acţiunile Romgaz (SNG) se tranzacţionau la 27,25 lei, cu 2,68% sub închiderea de ieri.

Cotaţia OMV Petrom (SNP) avea un recul de 6,04%, la 0,28 lei, în timp ce titlurile BRD - Groupe Societe Generale (BRD) coborau cu 7,14%, până la 11,7 lei.

Valoarea tranzacţiilor se ridica, după o oră de la deschiderea şedinţei bursiere, la 12,38 milioane de lei, circa o cincime din rulajul mediu zilnic al acestui an.

---

• Toţi indici bursei noastre se află la peste 20% sub maximele recente

• Dan Popovici, OTP Asset Management: "Credem că actualul ciclu economic s-a încheiat"

• "În scenariul nostru de bază, ne aşteptăm ca pieţele de acţiuni să se stabilizeze în a doua parte a anului 2020", spune Dan Popovici

Bursa de Valori Bucureşti (BVB) a căzut, săptămâna trecută, în "teritoriul ursului", toţi indicii pieţei noastre de capital încheind, vineri, la o distanţă de peste 20% sub maximele recente, ce defineşte o piaţă "bear", cel mai mare plonjon fiind înregistrat de BET-NG, ce reflectă evoluţia sectorului energetic şi al utilităţilor, care se află cu 29,35% sub vârful din decembrie 2019.

Un broker, cu mare experienţă în piaţa noastră de capital, ne-a declarat: "Trăim momente în care toate bursele sunt cuprinse de panică, VIX-ul (n.r. indicele fricii) înregistrând valori ce nu s-au mai văzut din 2008. Au fost scăderi mari în pieţele internaţionale, care s-au propagat şi la BVB. Nimeni nu ştie pentru cât timp şi până unde vor scădea pieţele, dar cred că până nu apar semne clare de ameliorare a pandemiei de coronavirus, şansele ca preţurile activelor de risc să îşi revină sunt foarte reduse".

Acesta a punctat că, din păcate, economia este puternic afectată, cu impact negativ asupra fundamentalelor companiilor.

"Iar acestea se vor vedea cel puţin în rezultatele financiare pentru primul trimestru şi semestru al anului", a conchis brokerul.

La nivel săptămânal, toţi indicii bursei noastre au înregistrat adevărate prăbuşiri ale cotaţiilor, BET, referinţa Bursei de Valori Bucureşti, coborând cu 16,55%, la 7.882,19 puncte, în timp ce indicele compozit BET Plus, a consemnat un recul de 16,58%, până la 1.178,57 puncte.

Nici la nivel sectorial situaţia nu a fost mai bună, BET-FI, ce captează evoluţia fondurilor închise de investiţii, suferind un declin de 15,63%, la 39.616,5 puncte, în timp ce BET-NG a coborât cu 18,25%, până la 565,81 puncte.

Rulajele au bătut, în patru din cele cinci zile ale săptămânii, valoarea medie zilnică a anului care, după valul de vânzări din ultima perioadă, luând în calcul şi Sistemul Alternativ de Tranzacţionare, a ajuns la aproape 58,8 milioane de lei.

Dan Popovici, director general OTP Asset Management România, a notat, într-o scrisoare a societiţii, adresată investitorilor: "Ne aşteptăm ca o serie de măsuri fiscale solide luate de guvernele lumii, pentru sprijinirea economiei mondiale, să fie bine primite de către pieţele financiare. Cu toate acestea, credem că actualul ciclu economic s-a încheiat şi vom intra într-un nou ciclu".

În opinia echipei de la OTP Asset Management, rapiditatea revenirii pieţelor financiare depinde, într-o mare măsură, pe de o parte de capacitatea guvernelor de a gestiona extinderea infectărilor cu virusul COVID-19, iar pe de altă parte, de capacitatea aceloraşi guverne de a găsi soluţii pentru sprijinirea economiei reale.

"Astfel, în scenariul nostru de bază, ne aşteptăm ca pieţele de acţiuni să se stabilizeze în a doua parte a anului 2020", spune Dan Popovici.

Săptămâna trecută, toate acţiunile componente ale indicelui BET au avut scăderi majore ale cotaţiilor, cea mai mare, de 28,61%, fiind înregistrată de titlurile Alro Slatina (ALR), care au închis vineri la 1,335 lei.

Este un declin apărut în condiţiile în care, preşedintele Sindicatului Aluministul a susţinut, într-o conferinţă de presă, că fabrica este în pericol de a fi închisă, în principal din cauza costurilor cu energia, potrivit Agerpres.

Titlurile OMV Petrom (SNP) au avut un declin de 21,37%, până la 0,298 lei, pe fondul prăbuşirii cotaţiei petrolului, ca urmare a declanşării unui război al preţurilor dintre Arabia Saudită şi Rusia şi a temerilor privind o recesiune economică mondială.

Acţiunile Banca Transilvania (TLV) au coborât cu 20%, la preţul de 1,94 lei, iar cele ale BRD - Groupe Societe Generale (BRD) au înregistrat un declin de 15,32%, până la preţul de 12,6 lei, în condiţiile în care, deja au apărut primele semnale privind amânări de plăţi sau rate la credite.

La polul opus, cele mai mici scăderi au fost înregistrate de acţiunile BVB, ce au coborât cu 4,35%, la preţul de 22 lei şi Purcari Wineries (WINE), a căror cotaţie s-a depreciat cu 9,26%, până la preţul de 19,6 lei.

SIF-urile au cunoscut căderi ale cotaţiilor de 15,91% pentru titlurile SIF Banat-Crişana (SIF1), care au încheiat şedinţa de vineri la 2,22 lei şi de 21,49% pentru acţiunile SIF Oltenia (SIF5), care au coborât până la preţul de 1,9 lei, într-o săptămână în care s-a dat startul eliminării pragului de deţinere, acţionarii SIF1 şi SIF Muntenia (SIF4) votând eliminarea, din actul constitutiv al societăţilor, a prevederilor ce îngrădesc posibilitatea investitorilor de avea acţiuni în limita de 5% din capitalul social.

Titurile Fondul Proprietatea (FP) au coborât cu 10,82%, până la 1,195 lei, emitentul finalizând, vineri, oferta publică prin care şi-a răscumpărat 200 de milioane de acţiuni (titluri tranzacţionate la BVB şi GDR-uri la Londra), echivalentul a 2,62% din societate, la preţul de 1,39 lei, pentru acţiunile FP listate la Bucureşti.

Finalul de săptămână a marcat o reducere a volatilităţii la BVB, indicele BET înregistrând, vineri, un declin de 0,85% faţă de şedinţa anterioară, în timp ce BET Plus a coborât cu 0,76%.

Indicele BET-FI a avut o scădere de 2,8%, iar BET-NG a fost singurul coş de acţiuni care a încheiat ziua de tranzacţionare în creştere, cu doar 0,06%.